Ľ. Kaník, minister práce, sociálnych vecí a rodiny: (2003-12-04):
Zároveň sa navrhuje upraviť aj poskytovanie služieb zamestnanosti inými subjektmi, ako sú orgány štátnej správy, a zabezpečiť ich vzájomnú spoluprácu. Tiež sa navrhuje vytvoriť podmienky pre aktívne a preukázateľné hľadanie si zamestnania uchádzačmi o zamestnanie vrátane sprísnenia podmienok pre spoluprácu uchádzačov o zamestnanie s úradom práce, sociálnych vecí a rodiny. Vládny návrh zákona upravuje aj vytvorenie záujmového združenia, partnerstva na realizáciu konkrétnych projektov a programov podpory zamestnanosti v regiónoch a zriadenie výboru pre otázky zamestnanosti na riešenie zásadných otázok zamestnanosti a na schvaľovanie použitia aktívnych opatrení na trhu práce, ako aj systém zamestnávania občanov členských štátov Európskej únie a občanov z tretích štátov. V súvislosti s navrhovanou právnou úpravou sa navrhuje ďalšími článkami zmeniť a doplniť Zákonník práce, zákon o sociálnom poistení, doplniť zákon Národnej rady o správnych poplatkoch a o pomoci v hmotnej núdzi. V rámci prerokúvania predmetného vládneho návrhu boli schválené doplňujúce a pozmeňujúce návrhy výborom, ktoré sa týkajú upresnenia definície občana so zdravotným postihnutím, rozšírenia kompetencie ústredia práce, sociálnych vecí a rodiny a ďalšie zmeny. Uvedené zmeny a doplnky nenarúšajú filozofiu vládneho návrhu zákona o službách zamestnanosti a je možné s nimi súhlasiť. Ďakujem za pozornosť. Z. Martináková, podpredsedníčka NR SR: Dávam slovo spoločnej spravodajkyni z výboru pre sociálne veci a bývanie pani poslankyni Ľubici Navrátilovej, aby informovala Národnú radu o výsledku rokovania výborov o tomto návrhu zákona a aby odôvodnila návrh a stanovisko gestorského výboru. Nech sa páči, pani poslankyňa. Ľ. Navrátilová, poslankyňa: Ďakujem za slovo. Vážená pani podpredsedníčka, vážený pán minister, vážené kolegyne, kolegovia, bola som poverená výborom pre sociálne veci a bývanie, aby som vás informovala o spoločnej správe k vládnemu návrhu zákona o službách zamestnanosti a o zmene a doplnení niektorých zákonov. Výbor Národnej rady Slovenskej republiky pre sociálne veci a bývanie ako gestorský výbor k vládnemu návrhu zákona o službách zamestnanosti a o zmene a doplnení niektorých zákonov podáva Národnej rade Slovenskej republiky v súlade s rokovacím poriadkom Národnej rady Slovenskej republiky túto spoločnú správu výborov Národnej rady Slovenskej republiky. Národná rada Slovenskej republiky uznesením č. 552 z 22. októbra 2003 pridelila vládny návrh zákona o službách zamestnanosti a o zmene a doplnení niektorých zákonov na prerokovanie nasledujúcim výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre ľudské práva, národnosti a postavenie žien, Výboru Národnej rady Slovenskej republiky pre sociálne veci a bývanie. Všetky výbory prerokovali predmetný vládny návrh zákona v lehote určenej uznesením Národnej rady Slovenskej republiky. Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému zákonu a vládny návrh zákona schválili: Ústavnoprávny výbor Národnej rady Slovenskej republiky uznesením č. 337 z 20. novembra 2003, ďalej Výbor Národnej rady Slovenskej republiky pre financie, rozpočet a menu uznesením č. 234 z 12. novembra 2003, Výbor Národnej rady Slovenskej republiky pre verejnú správu uznesením č. 126 z 18. novembra 2003, Výbor Národnej rady Slovenskej republiky pre ľudské práva, národnosti a postavenie žien uznesením č. 146 z 19. novembra 2003, Výbor Národnej rady Slovenskej republiky pre sociálne veci a bývanie uznesením č. 172 z 20. novembra 2003. Celkovo výbory Národnej rady Slovenskej republiky, ktoré vládne návrh zákona prerokovali, prijali 40 pozmeňujúcich návrhov tak, ako ich máte uvedené v spoločnej správe. Gestorský výbor na základe stanovísk výborov k vládnemu návrhu zákona o službách zamestnanosti a o zmene a doplnení niektorých zákonov vyjadrených v ich uzneseniach tejto spoločnej správy a v stanoviskách poslancov gestorského výboru vyjadrených v rozprave k tomuto zákonu odporúča Národnej rade s doplňujúcimi návrhmi tento zákon schváliť. Ďakujem, pani podpredsedníčka, otvorte, prosím, rozpravu. Z. Martináková, podpredsedníčka NR SR: Otváram rozpravu k tomuto bodu programu. Písomne som nedostala žiadnu prihlášku, otváram možnosť ústne sa prihlásiť, pán poslanec Hort, pán poslanec Bódy, poslanec Hamarčák, pán poslanec Blajsko. Uzatváram možnosť hlásiť sa ústne do rozpravy. Pán poslanec Hort.